**OBJAVA ZA MEDIJE**

**ZAKLADA HAZU DODIJELIT ĆE NAGRADU „DRAGUTIN TADIJANOVIĆ“ ERNESTU FIŠERU**

Snimio Dobriša Skok



**Zagreb, 1. studenog 2015. –** Hrvatski pjesnik, književni i likovni kritičar i publicist **Ernest Fišer** dobitnik je ovogodišnje Nagrade „Dragutin Tadijanović“ koju dodjeljuje Zaklada Hrvatske akademije znanosti i umjetnosti. Svečanost dodjele Nagrade bit će u srijedu 4. studenog u Slavonskom Brodu u sklopu tradicionalne manifestacije Sjećanje na Dragutina Tadijanovića na 110. rođendan ovog istaknutog hrvatskog pjesnika, a laureatu će ju uručiti predsjednik Upravnog odbora Zaklade HAZU **akademik Velimir Neidhardt**. Dodjeli koja će se održati u Spomen-domu Dragutina Tadijanovića prisustvovat će i ravnateljica Zaklade HAZU **Marina Štancl**. Nakon svečanosti dodjele nagrade, na Tadijanovićevoj rodnoj kući u Rastušju bit će otkrivena spomen-ploča.

**Akademik Dragutin Tadijanović** (1905. – 2007.) bio je jedan od donatora Zaklade HAZU i prema njegovoj želji od 2008. svake se godine iz posebnog fonda dodjeljuje jedna pjesnička nagrada te stipendije ponajboljim studentima književnosti iz Brodsko-posavske i Ličko-senjske županije. Ovogodišnja dobitnica je **Maja Sanković** iz Ličko-senjske županije.

Ernest Fišer rođen je 2. svibnja 1943. u Zagrebu. Djetinjstvo je proveo i osnovnu školu polazio u Maloj Subotici i Čakovcu, a gimnaziju završio u Varaždinu. Na Pedagoškoj akademiji u Čakovcu završio je 1963. studij likovnih umjetnosti i stekao zvanje nastavnika tog predmeta. Na Filozofskom fakultetu u Zagrebu diplomirao je jugoslavenske književnosti i jezike te studij filozofije, a na poslijediplomskom doktorskom studiju Pedagoškog fakulteta u Osijeku (danas Filozofski fakultet) potvrdio je magisterij znanosti.

Kao likovni pedagog radio je u osnovnoj školi u Domašincu (1963. – 1965.), a potom je bio profesionalni novinar u čakovečkom tjedniku *Međimurje* (1966. – 1971.) i prvi urednik Radiostanice Čakovec (1969. – 1971.). Djelovao je kao urednik svih izdanja Kulturno-prosvjetnog društva "Zrinski" u Čakovcu (1971. – 1972.), a u razdoblju 1972. – 1979. bio je urednik u Izdavačkom odjelu čakovečkog Tiskarsko-izdavačkog zavoda "Zrinski". U tom poslu priredio je za tisak i svojim predgovorima popratio oko stotinjak knjiga suvremenih hrvatskih pisaca.

U Varaždinu djeluje od 1979., prvo kao arhivski djelatnik u Povijesnom arhivu (1979.- 1982.), potom kao profesionalni urednik uglednoga književnog časopisa *Gesta* (1982. – 1987.) i direktor Narodnoga kazališta "August Cesarec" (1985. – 1987.). Dužnost ravnatelja Gradske knjižnice i čitaonice "Metel Ožegović" u Varaždinu obnašao je od 1987. do 1991., a od tada pa do svog umirovljenja 2011. bio je direktor i glavni urednik najtiražnijega hrvatskog pokrajinskog tjednika *Varaždinske vijesti.*

Kao gimnazijalac prvom se pjesmom javio 1959. u zagrebačkom omladinskom časopisu *Polet*. Od tada svoje pjesme, književne i likovne kritike, studije i eseje, kao i novinske polemike i članke objavljuje u *Studentskom listu*, *Vjesniku*, *Telegramu*, *Oku* i *Hrvatskom tjedniku*, te u časopisima *Kolo*, *Republika*, *Život*, *Bagdala*, *Forum*, *Gesta* i *Kaj*. Bio je jedan od pokretača *Međimurskog kalendara* (1969.) i *Kajkavskog kalendara* (1970. – 1972.) koji je zbog objave domoljubne pjesme Željka Sabola *Kad izgovorim tvoje ime - Hrvatska* bio 1972. i sudski zabranjen, a Fišer kao urednik izbačen iz Društva novinara Hrvatske, s višegodišnjim političkim posljedicama. Kao glavni urednik Fišer je uređivao časopis *Kaj* (1990. – 1993.), a od 2009. glavni je urednik časopisa Matice hrvatske za književnost, umjetnost i kulturu *Kolo*.

Ernest Fišer član je Društva hrvatskih književnika od 1969., a bio je i njegov potpredsjednik u mandatu od 1985. do 1987. Dugogodišnji je član Matice hrvatske, jedan od obnovitelja rada njenih ogranaka u Čakovcu (1989.) i Varaždinu (1990.), a od 1994. je i predsjednik varaždinskog Ogranka Matice hrvatske. Član je Hrvatskoga novinarskog društva od 1970., gdje je u više mandata bio član Središnjeg odbora i predsjednik Županijskog vijeća HND-a Varaždin. Od 1998. redovni je član Družbe "Braća hrvatskog zmaja", a od osnutka (1994.) član Varaždinskoga književnog društva.

Za svoj pjesnički rad Fišer je više puta nagrađivan, a samo kajkavskom pjesničkom zbirkom *Macbeth na fajruntu* (Matica hrvatska, Zagreb, 2013.) osvojio je čak četiri ugledne književne nagrade: Maslinov vijenac (za 2014., na 24. svehrvatskoj pjesničko-jezičnoj smotri Croatia rediviva: ča-kaj-što, održanoj u Selcima na Braču), Nagradu Fran Galović (u Koprivnici, 2014.), Nagradu Katarina Patačić (u Varaždinu, 2014.) i Književnu nagradu Dragutin Tadijanović (iz Zaklade HAZU, 2015.). Dobitnik je i dviju profesionalnih nagrada u novinarstvu – Zlatnog pera i Zlatne kartice (1995.), kao i medalje Milan Grlović (2003.) za iznimne zasluge za Hrvatsko novinarsko društvo, te nagrađen plaketom Ivan Lukačić (1995.) za stručni publicistički rad (za monografiju *Varaždinske barokne večeri*). Odlikovan je Redom Danice hrvatske s likom Marka Marulića (1996.), a za svoj značajan književni, kulturološki i novinarsko-publicistički rad nagrađen je 2003. Nagradom grada Varaždina za životno djelo, uz 60. obljetnicu života.

Do sada je Ernest Fišer objelodanio ukupno deset samostalnih pjesničkih zbirki: *Nagrizeni anđeo* (1965.), *Drugi silazak* (1968.), *Ishodišta* (1972.), *Morje zvun sebe* (1978.), *Sjeverozapad* (1981.), *Majstori zebnje* (1982.), *Otisci* (1989.), *Varaždinski nocturno* (pjesničko-grafička mapa, s grafikama Slavena Macolića, 1997.), *Pohvala tihom slogu* (izabrane pjesme, 2003.) i *Macbeth na fajruntu* (sabrane i nove kajkavske pjesme, 1978. – 2013.). Fišer je i autor prve *Antologije hrvatskog dječjeg kajkavskog pjesništva* (Zagreb, 1976.), zatim likovne studije *Barokni iluzionizam Ivana Rangera* (1977.), zbirke književnih rasprava i kritika o hrvatskom poslijeratnom kajkavskom pjesništvu *Dekantacija kajkaviana* (1981.), te likovne monografije *Slavko Stolnik* (1985.), glazbene monografije *Varaždinske barokne večeri* (1995.) i spomen-knjige *Novinstvo Varaždina* (1995.), kao i nekoliko publicističkih izdanja.

Kao pjesnik Ernest Fišer zastupljen je u više antologija suvremenoga hrvatskog pjesništva, pjesme su mu prevedene na više stranih jezika, a neke su i uglazbljene kao šansone ili kao koncertne solo popijevke.

Marijan Lipovac

Ured za odnose s javnošću i medije HAZU